PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

Nr. 27444 /11.05.2022

În temeiul prevederilor art. 136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

la proiectul de hotărâre privind aprobarea depunerii proiectului „Dezvoltarea unor sisteme inteligente de management urban la nivelul municipiului Satu Mare,

ghișeu unic virtual pentru cetățeni”

U.A.T. Municipiul Satu Mare intenţionează să depună spre finanţare un proiect privind implementarea unor sisteme inteligente de management urban, în cadrul Planului Naţional de Redresare şi Rezilienţă (PNRR), Componenta C10 - Fondul Local, Axa de investiție I.1.2 – Asigurarea infrastructurii pentru transport verde – ITS/ alte infrastructuri TIC.

Proiectul cu titlul „Dezvoltarea unor sisteme inteligente de management urban la nivelul municipiului Satu Mare, ghișeu unic virtual pentru cetățeni” a fost elaborat ca urmare a necesităţii Municipiului Satu Mare de a deține o astfel de platformă de servicii publice digitale, un ghișeu unic virtual pentru cetățeni.

Prin intermediul Componentei C10 – Fondul Local al Planului Național de Redresare și Reziliență, se abordează provocările legate de disparitățile teritoriale și sociale din zonele urbane și rurale, precum și mobilitate urbană.

Unul din obiectivele componentei este dezvoltarea de servicii și structuri de sprijin specializate pentru administrațiile publice și întreprinderi, respectiv sisteme inteligente de management urban și local, astfel încât proiectele care vor fi finanțate prin intermediul Componentei C10 – Fondul Local trebuie să contribuie la dezvoltarea infrastructurii TIC.

Necesitatea dezvoltării unor sisteme inteligente de management urban la nivelul municipiului Satu Mare, ghișeu unic virtual pentru cetățeni, este dată de progresul tehnic înregistrat în ultimii ani, care facilitează accesul cetăţenilor la reţele mobile şi de internet, respectiv creşte eficienţa modului în care funcţionarii publici pot gestiona procesul de comunicare și soluționare a serviciilor oferite către cetățeni.

Oportunitatea acestor servicii este dată de accesarea de către cetăţeni a serviciilor specializate printr-o interfață unică ce grupează toate serviciile oferite de Primăria Municipiului Satu Mare şi de cele șapte instituții/societăţi comerciale subordonate.

În elaborarea serviciilor integrate pentru Municipiul Satu Mare se va ține cont de reglementările specifice în vigoare la nivel național și european: OUG nr. 38/2020 privind utilizarea înscrisurilor în formă electronică la nivelul autorităţilor şi instituţiilor publice, Legea nr. 455/2001 privind semnătura electronică, Regulamentul UE eIDAS nr. 910/2014, Regulamentul Uniunii Europene nr. 679/2016, Legea nr. 190/2018 privind măsuri de punere în aplicare a Regulamentului (UE) 2016/679 al Parlamentului European.

În cadrul Componentei C10 – Fondul Local din cadrul PNRR, sumele disponibile sunt alocate după criteriul „primul venit, primul servit”, astfel este necesară înregistrarea pe platforma PNRR a cererilor de finanţare în cel mai scurt timp cu putinţă, împreună cu toate documentele suport solicitate.

Valoarea maximă eligibilă a proiectului este de 1.230.675,00 lei fără TVA. Municipiul Satu Mare se angajează să finanţeze toate cheltuielile neeligibile necesare implementării proiectului.

Sumele vor fi asigurate în Secţiunea de dezvoltare a bugetului local la Capitolul 51.02.01.03 “Autorități publice şi acțiuni externe”, Titlul XII „Proiecte cu finanţare din sumele reprezentând asistenţa financiară nerambursabilă aferentă PNRR”, urmând a fi recuperate în baza cererilor de rambursare/plată întocmite de către Primăria Municipiului Satu Mare.

Ținând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunere de aprobare.

Director executiv Şef serviciu

Ec. Ursu Lucia Dr. Sveda Andrea